钦定古今图书集成/历象汇编/岁功典/第069卷 > 《遵生八笺》 > 八月事宜
## 钦定古今图书集成/历象汇编/岁功典/第069卷 > 《遵生八笺》 > 八月事宜

《孝经纬》曰：“处暑后十五日，斗指庚，为白露，阴炁渐重，
露凝而白也。后十五日，斗指酉为秋分，阴生于午，极
于亥，故酉其中分也。仲月之节为秋分，秋为阴中，阴
阳适中，故昼夜长短亦均焉。律南吕。南者，任也；吕者助也，言阳气尚有妊生阴助阳成功也。辰酉酉者，緧
也，谓时物皆緧缩也。”《提要》曰：“八月为桂月，为仲商。”
《元枢》曰：“天道东北行，作事出行，俱宜向东北，吉。不宜
用酉日，犯月建，不吉。”

《纂要》曰：“十九日拔白，永不生。”初二、初四、十五、二十五
日同。

又曰：“是月初三日、初七日，宜沐浴，令人聪明。二十五
日，宜浴，却病。”

《杂纂》曰：“是月采百合，曝干，蒸食之，甚益气力。”

《千金月令》曰：“此月可食韭菜露葵。”

《图经》曰：“八月楮实子，经熟，甲子日采来，水浸去皮，穰。
《仙方》单服其实，水服二钱，服久乃佳。”

又云：“采柏子，晒干为末，服方寸匕，稍增至多，欲绝谷，
恣意取饱，渴则饮水，久服延年。”

《云笈七签》曰：“是月八日取枸杞煎汤沐浴，令人不老
不病。二十二日沐浴，令人无非祸。”

又曰：“二十五日天仓开，宜入山修道。”

又曰：“是月十五日，金精正旺，宜采铜铁铸鼎剑。”